31997L0038
L 184/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 97/38/ЕО НА КОМИСИЯТА
от 20 юни 1997 година
за изменение на приложение В към Директива 92/51/ЕИО на Съвета относно втората обща система за признаване на професионално образование и обучение и за допълнение на Директива 89/48/ЕИО на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/51/ЕИО на Съвета от 18 юни 1992 г. относно втората обща система за признаване на професионално образование и обучение и за допълнение на Директива 89/48/ЕИО (1), последно изменена с Директива 95/43/ЕО (2) на Комисията, и по-специално член 15 от нея,
като има предвид, че правителството на Обединеното кралство е отправило мотивирана молба за заличаване на три от неговите курсове за обучение от приложение В към директивата;
като има предвид, че Обединеното кралство е променило своя курс за образование и обучение на лаборант, в резултат на което в момента курсът изисква завършени три години висше образование и по такъв начин попада в приложното поле на Директива 89/48/ЕИО (3) на Съвета; като има предвид съответно, че курсът на образование и обучение за професията „лаборант“ вече не следва да бъде включен в приложение В, тъй като притежателите на квалификация, получена съгласно предишното регламентиране и включена в приложното поле на Директива 92/51/ЕИО, биха могли по силата на член 1, буква а) от Директива 89/48/ЕИО да претендират да бъдат третирани по същия начин;
като има предвид, че професията „протезист“ засега не е регламентирана в Обединеното кралство;
като има предвид, че професията „пробационен служител“ вече не е регламентирана в Обединеното кралство;
като има предвид, че предвидените в настоящата директива мерки съответстват на становището на комитета, създаден по силата на член 15 от Директива 92/51/ЕИО на Съвета,
ПРИЕ НАСТОЯЩАТА ДИРЕКТИВА:
Член 1
Приложение В към Директива 92/51/ЕИО се изменя, както е показано в приложението към настоящата директива.
Член 2
1. Държавите-членки приемат законовите, подзаконовите и административните разпоредби, необходими, за да се съобразят с настоящата директива не по-късно от 30 септември 1997 г. Те незабавно информират Комисията за това.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 3
Адресати на настоящата директива са държавите-членки.
Член 4
Настоящата директива влиза в сила на двадесетия ден след публикуването ѝ в Официален вестник на Европейските общности.
Съставено в Брюксел на 20 юни 1997 година.